MT Il-Ġurnal Uffiċjali tal-Unjoni Ewropea C 257/16

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2016/C 257/11)

Din il-pubblikazzjoni tagħti d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“VALE OF EVESHAM ASPARAGUS”

Nru tal-UE: PGI-GB-02108 — 21.1.2016

DOP ( ) IĠP ( X )

1. Isem

“Vale of Evesham Asparagus”

2. Stat Membru jew Pajjiż Terz

Ir-Renju Unit

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f’(1)

“Vale of Evesham Asparagus” huwa l-isem mogħti lill-ispraġ aħdar li jitkabbar fiż-żona ġeografika ddefinita. “Vale of Esham Asparagus” huwa prodott biss bejn ix-xhur ta’ April u Lulju.

Il-kulur tal-“Vale of Esham Asparagus” jista’ jvarja minn aħdar ċar għal aħdar skur, bil-ponta vjola skont ir-rata ta’ tkabbir u t-temperaturi billejl.

Il-forma tista’ tvarja b’modi sottili ħafna skont il-varjetà. Forom tipiċi huma zkuk irqaq twal ta’ dijametru minn 8 mm f’nofs il-lanza sa 24 mm. It-tul massimu għall-ħsad huwa ta’ 22 cm. L-ispraġ nej għandu togħma tixbaħ dik ta’ piżelli friski u huwa fraġli u jqarmeċ. L-ispraġ imsajjar jieħu t-togħma sħiħa ta’ qaqoċċ bnin u b’togħma ta’ ġewż, u għandu aroma ħafifa ta’ ħaxix u piżelli friski li tista’ tvarja skont it-temperatura li jkun hemm waqt il-ħsad.

Il-“Vale of Evesham Asparagus” jinbiegħ f’forma ta’ mazz marbut flimkien, f’pakkett issiġillat jew f’geżwira tal-plastik għas-supermarkets u sfuż f’forma ta’ mazzi għall-ħwienet ta’ prodotti agrikoli. Il-prodott irid jissodisfa l-ispeċifikazzjoni ta’ kwalità ta’ Evesham Asparagus li ġejja hawn taħt:

Dimensjonijiet

Il-prodott jiġi kklassifikat f’mazzi mirqumin bl-idejn b’mod indaqs b’tul ta’ bejn 15 u 22 cm. Il-varjazzjoni tad-dijametri tal-ispraġ ġol-mazz għandha tkun ta’ 4 mm kif ġej: 4-8, 8-12, 12-16, 16-20, 20-24 mm, imkejla min-nofs tal-lanza.

Attributi ta’ Kwalità

Iz-zkuk tal-ispraġ għandhom ikunu nodfa, friski u sħaħ, mingħajr ebda sinjal ta’ ħsara, pesti ħajjin jew mard progressiv.

Il-kurvatura għandha tkun minima u l-prodotti orjentati fil-prodott finali biex jippreżentaw dehra uniformi. Fejn hemm kurvatura tat-tarf nett ta’ aktar minn 70 grad, dan l-ispraġ m’għandux jintuża. Dan jgħodd ukoll għal spraġ b’kurvatura fin-nofs tat-tul tiegħu. Il-ponot tal-ispraġ għandu jkollhom spiga żgħira u magħluqa.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

L-għalla għandha titkabbar fiż-żona tal-Vale of Evesham kif definit fl-Ispeċifikazzjoni tal-prodott.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

Il-“Vale of Evesham Asparagus” jinbiegħ bħala prodott ikklassifikat skont id-dijametru u t-tul.

Imbagħad il-prodott jiġi ppakkjat f’forma ta’ mazz marbut flimkien, f’pakkett issiġillat jew f’geżwira tal-plastik għas-supermarkets, u sfuż f’forma ta’ mazzi għall-ħwienet ta’ prodotti agrikoli.

Il-prodott għandu jiġi marbut fi gruppi b’varjazzjoni ta’ dijametru ta’ 4 mm u għandu jissodisfa l-ispeċifikazzjoni ta’ kwalità ta’ Evesham Asparagus.

3.6. Regoli speċifiċi dwar it-tikkettar

Il-logo tal-“IĠP” għandu jidher fuq it-tikkettar kollu fl-istess kamp viżiv tal-isem protett.

Il-logo tal-IĠP għandu jkun fil-“format” korrett u b’dijametru ta’ mhux inqas minn 15 mm

L-imballaġġ u l-materjal kollu tal-post tal-bejgħ għandhom ikollhom fuqhom in-numru ta’ ċertifikazzjoni tal-produttur kif maħruġ mill-korp ta’ spezzjoni.

4. Deskrizzjoni fil-qosor taż-żona ġeografika

Iż-żona hija ddefinita miż-żoni distrettwali ta’ Malvern Hills, Wychavon u l-konfini tad-distrett amministrattiv ta’ Stratford upon Avon.

5. Rabta maż-żona ġeografika

It-togħma u s-sawra tal-“Vale of Evesham Asparagus” jiġu l-aktar mill-kundizzjonijiet tat-tkabbir u l-ambjent tal-ħamrija tal-Vale of Evesham, kif ukoll l-għarfien u l-esperjenza ta’ kif l-aħjar jitkabbar il-prodott. Il-Vale of Evesham għandu storja twila ta’ tkabbir tal-ispraġ, u hemm ħafna tradizzjoni madwar il-prodott. Il-Vale of Evesham igawdi minn reputazzjoni li jipproduċi spraġ tal-ogħla kwalità.

Il-mikroklima tal-Vale of Evesham u t-tipi ta’ ħamrija prevalenti huma fatturi kruċjali fl-iżgurar tal-kwalità tal-prodott. L-ispraġ imkabbar fiż-żona ġeografika huwa ddefinit mill-għelieqi uniċi ta’ ħamrija ramlija u fonda li jiġu mill-ġebel ramli sottostanti ta’ Devon fil-baċiri tax-xmajjar Severn (Worcestershire) u Avon (Worcestershire u Warwickshire). Il-ħamrija ramlija hija skulata sew mill-ilma u tisħon malajr fit-temperaturi tar-rebbiegħa.

It-togħma tal-“Vale of Evesham Asparagus” hija magħmula minn metaboliti primarji prodotti direttament permezz tal-fotosinteżi, pereżempju zokkrijiet; u metaboliti sekondarji, prodotti mill-pjanta bħala rispons għall-kundizzjonijiet ambjentali u ħafna drabi bħala reazzjoni għall-istress veġetali. Il-mikroklima u l-ambjent tal-ħamrija li fihom jitkabbar ir-rimja tal-pjanta huma għalhekk ta’ importanza kritika fl-iżvilupp tat-togħma tal-prodott.

Il-Vale of Evesham jipprovdi klima moderata bi sjuf sħan u nixfin li jiffavorixxu l-fotosinteżi matul il-perjodu li l-pjanta tnebbet u li jippermettu n-nebbieta tibqa’ ħadra sal-bidu tal-ħarifa; din il-felċa tardiva tippermetti li jkun hemm żmien twil għall-formazzjoni ta’ blanzuni u twassal għall-firxa tad-daqsijiet taz-zkuk tal-ispraġ li hija karatteristika tal-“Vale of Evesham Asparagus” kif ukoll għal livell għoli ta’ karboidrati lill-ixniexel li jwassal għal togħma ħelwa bħal dik tal-piżelli lill-għalla tas-sena ta’ wara. Il-livell medju ta’ xita fir-reġjun huwa ta’ 700 mm li huwa mifrux sew matul is-sena u li jelimina l-ħtieġa għat-tisqija matul il-perjodu li l-pjanta tnebbet (bejn Lulju u Ottubru). It-temperaturi fis-sajf ivarjaw minn 15 sa 30 °C. Fir-rebbiegħa t-temperatura tal-ħamrija tiżdied gradwalment li bil-mod toħroġ ir-rimja tal-pjanta mir-raqda u tipproduċi bidu bikri tal-istaġun f’April. It-temperaturi matul l-istaġun ivarjaw fuq medda wiesgħa u din il-varjanza fit-temperatura tingħaqad mal-karatteristiċi tal-ħamrija biex tipprovdi grad ta’ stress ħafif li jżid it-togħma klassika tal-“Vale of Evesham Asparagus”.

Il-ħamrija ramlija tal-għelieqi tal-“Vale of Evesham Asparagus” tipprovdi fond ta’ ħamrija biżżejjed biex ir-rimja tal-pjanta jistabbilixxu xniexel fondi li bihom jinħażnu z-zokkrijiet prodotti matul is-sajf. Dan iżid is-saħħa tar-rimja tal-pjanta u jagħti ħlewwa addizzjonali lill-għalla. Dawn jisħnu sew fir-rebbiegħa, li jippermetti li jkun hemm staġun bikri. Il-frazzjoni tar-ramel fil-ħamrija tisħon bi profil termali ddefinit b’mod ċar u dan jibdel ir-rata ta’ tkabbir tal-ispraġ hekk kif jiżviluppa. Dan kollu jikkontribwixxi għall-produzzjoni ta’ metaboliti sekondarji (inkluż il-bilanċ tal-antoċjani) li jagħtu t-togħma tipika lill-ispraġ mill-Vale of Evesham.

In-natura reattiva tal-ħamrija tfisser li t-temperaturi tal-ħamrija jirreaġixxu malajr għat-tibdil fit-temperaturi ta’ binhar u ta’ billejl u jipprovdu stress ħafif ieħor lir-rimja tal-pjanta fir-rebbiegħa li jgħin fl-iżvilupp tat-togħma u jippromwovi l-karattru distintiv tal-Vale of Evesham. In-nuqqas ta’ frazzjoni tat-tafal sinifikanti jfisser li l-ħamrija tipprovdi inqas reżistenza mekkanika liz-zkuk tal-ispraġ u tippermetti l-moviment relattivament ħieles tal-ispraġ ħiereġ mill-ħamrija. Dan jagħti dijametru relattivament indaqs u konsistenza delikata u soda lill-ispraġ.

Il-kombinament uniku tal-ħamrija u l-mikroklima jipproduċi spraġ li jikber b’rata mgħaġġla, u t-togħma u l-konsistenza li huma karatteristiċi tal-ispraġ tal-Vale of Evesham. L-għelieqi jinnewbu, iżda ġeneralment ma jistgħux jiġu miżrugħa mill-ġdid bl-ispraġ għal madwar 30 sena minħabba l-pressjoni tal-mard li takkumula fil-ħamrija. L-aqwa għelieqi tal-ispraġ huma ħielsa mill-ġebel minħabba li dan jippermetti t-tkabbir tal-ispraġ bla xkiel waqt li jikbru mill-ħamrija u joħorġu mill-wiċċ tal-art. Dan huwa importanti peress li jekk ikun hemm wisq ġebel, dan ifixkel il-kwalità tal-ispraġ. L-għażla tas-sit hija kritika ħafna u, għal dawn ir-raġunijiet, mhux kull għalqa tkun tajba għall-produzzjoni tal-ispraġ. Huwa importanti wkoll li dawk li jkabbru l-ispraġ iqisu l-ambjent u jagħżlu biss dawk l-għelieqi li għandhom l-aspett korrett li ma jinkoraġġix l-erożjoni tal-ħamrija fin-nixxigħat. L-għelieqi għandhom ikunu ġeneralment ftit immejla, għall-aħjar aspett. Għalhekk, mhuwiex b’kumbinazzjoni li l-għelieqi tal-ispraġ jinsabu f’dawn iż-żoni tal-baċini tax-xmara li huma l-aktar adattati għall-produzzjoni tal-ispraġ.

Sabiex jinkisbu l-aħjar riżultati, dak li jkabbar l-ispraġ, bl-użu tal-esperjenza fl-għelieqi, jeħtieġ dejjem li joqgħod attent meta jiddeċiedi rigward meta jippulverizza u jiddeidra n-nebbieta tas-sena ta’ qabel u meta għandu jlesti l-art għall-istaġun tal-ħsad li jmiss. Huwa importanti li l-ħamrija tkun niexfa biżżejjed sabiex tiflaħ il-piż tat-trattur biex it-tirsis tal-għeruq ikun minimizzat. Ħamrija niedja li tintuża bħala art tal-ispraġ tissaffi tajjeb mill-ilma u ssir kompatta malajr ħafna bix-xita sussegwenti u meta tintrifes waqt il-ħsad. Dak li jkabbar l-ispraġ jeħtieġ ukoll li jifhem ir-riskju tal-esponiment għar-riħ għal ċerti varjetajiet li n-nebbieta tagħhom ma għandhiex is-saħħa li tibqa’ wieqfa għall-perjodu fotosintetiku ta’ wara l-ħsad. Varjetajiet b’kontenut baxx ta’ Linjin m’għandhomx jitħawlu f’postijiet b’ħafna riħ peress li dawn jaqgħu matul il-perjodu ta’ tkabbir tan-nebbieta tal-pjanta u ma jipproduċux biżżejjed karboidrat fl-għeruq biex iżommu l-produzzjoni ekonomika fis-sena ta’ wara.

Fil-bidu ta’ kull staġun ta’ tkabbir il-ħassada kollha jiġu mħarrġa fil-ħila tal-qtugħ tal-ispraġ. Tintuża sikkina qasira bis-snien, l-ewwel biex jitkejjel l-għoli korrett taz-zokk tal-ispraġ, u t-tieni sabiex, b’azzjoni ta’ daqqa lura u oħra “l quddiem iz-zokk ikun jista” jinqata’ eżatt taħt il-livell tal-ħamrija mingħajr ma jaqa’ fil-ħamrija. L-ispraġ imbagħad jitqiegħed f’tilari fl-għalqa, bil-ponot iħarsu lejn xulxin, biex jiġi evitat li l-ħamrija tidħol fit-tarf li tittiekel tal-ħaxixa.

Matul l-istaġun, dak li jkabbar l-ispraġ għandu juża l-ħila tiegħu sabiex jiddetermina meta għandu jsir il-ħsad ta’ kull għalqa. Matul il-perjodi friski fejn it-temperaturi tal-ħamrija jkunu qrib ta’ 10 gradi ċentigradi, il-produzzjoni timxi bil-mod u l-ħassada jridu jintbagħtu fl-għelieqi kull jumejn sabiex jaqtgħu t-tul korrett għall-produzzjoni tal-ispraġ. Madankollu, jekk it-temperaturi tal-ħamrija jiżdiedu għal aktar minn 14-il grad ċentigrad, l-isparġ jikber f’daqqa” u dawk li jkabbru l-ispraġ ikollhom jaħsdu l-għelieqi mill-aktar fis possibbli, xi drabi darbtejn kuljum jekk ikun meħtieġ.

Il-Vale of Evesham huwa magħruf għall-produzzjoni tiegħu ta’ din il-ħaxixa lussuża — l-ispraġ jew “Gras” kif inhu magħruf lokalment. Evesham hija l-unika ċentru ta’ belt fir-Renju Unit b’għalqa tal-ispraġ fil-konfini tagħha, u tant hija importanti l-għalla għall-istorja ekonomika u kulturali tal-Vale of Evesham, li ġie żviluppat avveniment ewlieni li jiċċelebra din il-ħaxixa maestuża li jattira eluf ta’ viżitaturi minn madwar id-dinja. Il-festival jiġi organizzat fir-reġjun biex jippromwovi din l-għalla u kumpanija ta’ interess komunitarju, li l-applikanti kollha huma membri tagħha, bl-uniku għan li jippromwovu l-ispraġ fl-inħawi. F’St George’s Day jitnieda l-Festival tal-Ispraġ b’Ġirja tal-Ispraġ tul il-wied.

F’Bretforton, il-Fleece Inn, li għandha 650 sena, torganizza Irkant tal-Ispraġ kull sena li ilu jiġi organizzat għal mill-inqas 35 sena. L-aħjar zkuk tal-ispraġ lokali jew “buds of gras” jiġu marbutin sew bi strixxi ta’ njam taż-żafżafa f’mazzi tradizzjonali u rkantati jew jittellgħu b’lotterija b’risq il-Bretforton Silver Band. L-aktar li qatt ġie mħallas għal għanqud kien GBP 750, mir-Round of Gras pub f’Badsey, li jiddikjara li huwa l-uniku pub imsemmi għal għanqud tal-ispraġ. Diversi avvenimenti oħra li huma relatati mal-ispraġ iseħħu fil-wied bejn it-23 ta’ April u l-21 ta’ Ġunju ta’ kull sena, li huwa l-perjodu tal-ħsad, u dawn l-avvenimenti joffru l-opportunità biex wieħed itiegħem, jixtri, isajjar u jitgħallem dwar wieħed mill-ispeċjalitajiet l-aktar imfittxin tan-nazzjon.

L-ispraġ li jikber fil-Vale of Evesham jikkostitwixxi tradizzjoni li għandha storja antika li tmur lura għall-1768 meta Arthur Young, is-Segretarju tal-Bord tal-Agrikultura, żar din il-belt. Fil-ktieb tiegħu A Six Months Tour of the North of England, ippubblikat fl-1771, jgħidilna li l-ispraġ kien jinġarr minn Evesham lejn Bath u Bristol biex jinbiegħ. Ittra minn kittieb minn Evesham lill-gazzetta The Morning Chronicle, fit-30 ta’ Awwissu 1782, ukoll issemmi li l-ispraġ kien qiegħed jiġi mibgħut mill-belt lejn Bath u Bristol.

W Pitt, fil-General View of the Agriculture of the County of Worcester (1813) tiegħu, jirrakkonta li ra bosta meded tal-ispraġ fl-għelieqi. (F’dan il-kuntest, “medda” tirreferi għal medda kbira ta’ wita.) Fl-1830, ir-Royal Horticultural Society tat medalja lil Anthony New għall-kampjuni fini tal-ispraġ tiegħu li ġew esibiti f’wirjiet tal-Vale of Evesham Society f’din is-sena u fis-sena ta’ qabel. (Ara Gaut: A History of Worcs Agriculture, paġna 294).

Bit-tkabbir mgħaġġel tal-industrija tal-ġardinaġġ kummerċjali matul l-aħħar kwart tas-seklu 19, l-erja ta’ fejn jitkabbar l-ispraġ fil-Vale of Evesham żdiedet ukoll. “The L.B.G. Story” (Littleton & Badsey Growers Ltd), ta’ CA Binyon tirrakkonta l-assoċjazzjoni storika tal-Vale of Evesham mal-produzzjoni tal-ispraġ. Mill-1925 sal-1981 il-Vale of Evesham Asparagus Growers Association kienet teżisti biex tippromwovi l-produzzjoni tal-ispraġ fl-inħawi.

Hemm ukoll evidenza aneddottali u fotografika disponibbli li tappoġġa l-istorja tal-produzzjoni tal-ispraġ f’dawn l-inħawi disponibbli mill-Badsey Society (www.badsey.org.uk).

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://www.gov.uk/government/publications/protected-food-name-vale-of-evesham-asparagus-pgi

(1) ĠU L 343, 14.12.2012, p. 1.